**Ole Rømer Kollokvium**

IFA vil styrke og synliggøre de faglige foredrag ”General Physics Kollokvium” her på instituttet.

Derfor ændres navnet til “Ole Rømer Kollokvium”, ligesom vi vil forsøge at få flere prominente og interessante forskere – både interne og eksterne – til at holde spændende foredrag.

Ledelsen på IFA opfordrer alle VIP’er til at deltage i rækken af Ole Rømer Kollokvier.

Vores egen professor Thomas Pohl vil starte rækken af Ole Rømer Kollokvier den 6. september kl. 15:15-16:00 i FYS AUD.

Forslag til senere oplægsholdere kan gives til Steen Brøndsted Nielsen (sbn@phys.au.dk).

**Hvem var Ole Rømer?**

Ole Rømer (f. 1644) var en dansk astronom, ingeniør og politidirektør, og den første der målte en naturkonstant, lysets endelige fart i 1676. "Lyset tøvede" var en sensation, som ikke straks blev accepteret i de videnskabelige kredse.

Ole Rømers fødeby er Aarhus, og han blev student fra Aarhus Katedralskole  i 1662. Efterfølgende studerede han ved Københavns Universitet, hvor han blev elev af videnskabsmanden og lægen Rasmus Bartholin, der opdagede dobbeltbrydning i 1669. Rømer blev involveret i at forberede en udgivelse af Tycho Brahes observationsjournaler, og han assisterede med at stedfæste Brahes observatorium på Hven. Dette arbejde bidrog til at fortolke Brahes observationer mere nøjagtigt.

Selvom Ole Rømer nåede meget i sin levetid – blev bl.a. professor i astronomi, indførte i 1700 den gregorianske kalender i Danmark, og blev direktør for Rundetårn – så er hans opdagelse af "lysets tøven" dog den bedrift, som han især huskes for. Han døde i 1710 i København.

Endelig skal det bemærkes at Ole Rømer Observatoriet er et astronomisk observatorium, der hører under Aarhus Universitet.

